აშუტოშ გოვარიკერი

აშუტოშ გოვარიკერი (მარათ. आशुतोष गोवारीकर, IAST(სანსკრიტ.): Āśutoṣ Govārīkar) — ინდოელი კინორეჟისორი, კინოპროდიუსერი და მსახიობი.
2001 წელს გამოვიდა მისი ფილმი „ლაგაანი: ერთხელ ინდოეთში“, რომელმაც ფართო აღიარება მოიპოვა არა მხოლოდ ინდოეთში, არამედ მთელ მსოფლიოში. კერძოდ, იყო ნომინირებული ამერიკულ ოსკარზე 2002 წელს. სურათმა „ლაგაანი: ერთხელ ინდოეთში“ გოვარიკერს საშუალება მისცა გადაეღო ცნობილი ფიმლები, რომლებმაც მოიპოვეს მაყურებელთა შორის პოპულარობა და კინოკრიტიკოსების აღიარება. მათ შორის აღსანიშნავია: „სამშობლოში დაბრუნება“ , სადაც მთავარ როლს შაჰ რუჰ ხანი ასრულებს, „ჯოდჰა და აქბარი“ , რომელმაც 2009 წელს მიიღო წლის საუკეთესო ფილმის ჯილდო. Filmfare Award. 2016 წელს გოვარიკერმა შეასრულა მთავარი როლი მარათულ ენაზე გადაღებულ ინდურ ფილმში Fan.
ბიოგრაფია
აშუტოშ გოვარიკერი დაიბადა 1964 წელს ქალაქ კოლჰაპურში (ან მუმბაიში), მდიდარი მარათების ოჯახში. მამა—აშოკ გოვარიკერი — იყო პოლიციის ერთ -ერთი უფროსი, ბიძა — ვასტან გოვარიკერი — ცნობილი მეცნიერი, რომელიც 1990 -იან წლებში გახდა ინდოეთის პრემიერ მინისტრის მრჩეველი. აშუტოშ გოვარიკერმა მიიღო ბაკალავრის ხარისხი ქიმიაში მითიბაის კოლეჯში (Mithibai College), სადაც დაინტერესდა სტუდენტური თეატრით. სტუდენტურმა გატაცებამ იგი საბოლოოდ კინოში მიიყვანა.
აშუტოშ გოვარიკერმა კარიერა დაიწყო როგორც მსახიობმა 1984 წელს, მისი დებიუტი შედგა ქეთან მეტას დაბალ ბიუჯეტიან ექსპერიმენტულ ფილმში "ჰოლი", რომელშიც მან შეასრულა მეორეხარისხოვანი როლი. ამ ფილმის გადასაღებ მოედანზე იგი შეხვდა კიდევ ერთ დებიუტანტს, ახალბედა მსახიობს, ბოლივუდის მომავალ ვარსკვლავს— ამირ ხანს. ამის შემდეგ აშუტოშმა ითამაშა სატელევიზო სერიალებში: "ცირკი" (1989), "კრიმინალური საგამოძიებო დეპარტამენტი" ("C.I.D.") (1998); ფილმებში: „სახელი“ (1986), „მომაჯადოებელი შარმი“ (1992) და „სიყვარულის სეზონი“(1993).
28 წლის ასაკში გოვარიკერს მიეცა შესაძლებლობა გადაეღო თავისი პირველი ფილმი. ეს იყო კრიმინალური თრილერი "პირველი ხიბლი" (1993). ფილმი კინოგაქირავებაში ჩავარდა და კრიტიკოსების მხრიდან მკაცრი შეფასება დაიმსახურა. 1995 წელს გოვარიკერმა გადაიღო „შერკინება“, მთავარი როლი ამირ ხანმა შეასრულა. ამას მოჰყვა ფილმი ისევ ამირ ხანის მონაწილეობით "ლაგაანი: ერთხელ ინდოეთში", რომელიც გარღვევა იყო რეჟისორის კარიერაში. ფილმმა მიიღო მრავალი ჯილდო ინდოეთში და მის ფარგლებს გარეთ და გახდა 2001 წელს ინდოეთის მესამე ყველაზე მაღალ შემოსავლიანი ფილმი.
2004 წელს გოვარიკერმა გადაიღო „სამშობლოში დაბრუნება“ მთავარი როლი განკუთვნილი იყო რიტიკ როშანისთვის, მაგრამ მსახიობის უარის შემდეგ, იგი შეასრულა შაჰ რუჰ ხანმა. ფილმმა, რომელიც მოგვითხრობს მეცნიერის დაბრუნების შესახებ მდიდარი შეერთებული შტატებიდან სამშობლოში — ინდოეთში, კრიტიკოსების ქება დაიმსახურა , თუმცა კინოგაქირავებაში წარუმატებელი აღმოჩნდა.
ეპიკური ფილმი "ჯოდჰა და აქბარი", გადაღებული გოვარიკერის მიერ 2008 წელს, მაყურებელს მოუთხრობს დიდ მოგოლთა იმპერიის ფადიშაჰ აქბარისა და მისი მეუღლის, რაჯპუტის პრინცესა ჯოდჰას სიყვარულზე. „ჯოდჰა და აქბარი“ Filmfare ჯილდოს მფლობელი გახდა, როგორც წლის საუკეთესო ფილმი. 2008 წელს ფილმი მეოთხე ადგილზე გავიდა ინდოეთში.
გოვარიკერის შემდგომმა ფილმებმა პოპულარობა ვერ მოიპოვა. რომანტიკული კომედია "ვინ ხარ შენი ზოდიაქოს ნიშნის მიხედვით?" (2009), სადაც პრიანკა ჩოპრა 12 როლს ასრულებდა, გაქირავებაში ჩავარდა და არაერთგვაროვანი შეფასებები მიიღო. ფილმი "გაიმარჯვო ან მოკვდე" (2010) ინდოეთის დამოუკიდებლობისათვის ბრძოლის ერთ -ერთ ეპიზოდზე მოგვითხრობს, მიუხედავად კრიტიკოსების ქებისა, სურათმა სალაროებში დახარჯული ბიუჯეტის მხოლოდ მეათედი შეაგროვა. კიდევ ერთი სათავგადასავლო ბლოკბასტერი — "მოჰენჯო დარო" (2016) რიტიკ როშანის მონაწილეობით—წარუმატებელი გამოდგა და კრიტიკოსების რისხვაც დაიმსახურა.
2016 წელს აშუტოშ გოვარიკერი დაუბრუნდა მსახიობობას, ითამაშა მარათულ ენაზე გადაღებულ ინდურ ფილმში Fan.
2019 წელს გამოვიდა რეჟისორის ახალი ისტორიული ფილმი "ბრძოლა პანიპატთან".
ოჯახი
აშუტოშ გოვარიკერი დაქორწინებულია ყოფილ მოდელზე სუნიტა გოვარიკერზე, რომელიც მსახიობების დებ მუხერჯის და მანიშას ქალიშვილია. სუნიტა ასევე მითიბაის კოლეჯში სწავლობდა.
წყვილს ორი ვაჟი ჰყავს —კონარკი და ვიშვანგი.
ფილმოგრაფია
რეჟისორის ნამუშევრები
1993 — «პირველი ხიბლი » / Pehla Nasha
1995 — «შერკინება» / Baazi
2001 — «ლაგაანი: ერთხელ ინდოეთში» / Laga
2004 — «სამშობლოში დაბრუნება» / Swades —აგრეთვე პროდიუსერი
2008 — «ჯოდჰა და აქბარი» / Jodhaa Akbar — აგრეთვე პროდიუსერი
2009 — «ვინ ხარ ზოდიაქოს ნიშნის მიხედვით?» / What's Your Raashee? — აგრეთვე პროდიუსერი
2010 — «გაიმარჯვო ან მოკვდე» / Khelein Hum Jee Jaan Sey — აგრეთვე პროდიუსერი
2016 — «მოჰენჯო დარო» / Mohenjo Daro — აგრეთვე პროდიუსერი
2019 — «ბრძოლა პანიპატთან» / Panipat
ინტერნეტ რესურსები
Official website (ინგლ.)
Ashutosh Gowariker at IMDb (ინგლ.)
სქოლიო
დაბადებული 15 თებერვალი
დაბადებული 1964
ინდოელი მსახიობები
ინდოელი რეჟისორები
ინდოელი სცენარისტები